דן חי

דן חי (נולד ב-18 ביוני 1961) הוא עיתונאי לשעבר, פובליציסט ומשפטן ישראלי; שימש כתב ספורט ב"ידיעות אחרונות" במשך שבע שנים. חי הוא חוקר ומרצה מהחוץ באוניברסיטת רייכמן, במכללה למנהל ובמכללת נתניה – למשפט וטכנולוגיה, דיני הגנת הפרטיות, המידע האישי, הגנת סייבר, דיני לשון הרע, קניין רוחני ודיני ספורט. היה במשך כעשרים שנה ראש הוועדה להגנת הפרטיות של לשכת עורכי הדין, ומשמש כראש המרכז לחקר המידע של חברת DPI group.

 ביוגרפיה 
נולד בתל אביב, גדל והתחנך בה. למד בבית הספר היסודי "היובל" ובגימנסיה הרצליה. אביו, יעקב חי, עלה לארץ מעיראק בשנת 1944 ושירת בפלמ"ח לצד חברו הטוב הסופר ישראל ויסלר (פוצ'ו). בספרים שכתב פוצ'ו על הפלמ"ח הוא מתאר גם את חוויותיהם המשותפות. בשנות ה-70 וה-80 של המאה ה-20 היה יעקב חי למהנדס קונסטרוקציה ועמד בראש משרד בתחום. אמו, רות חי לבית פרחי, שניהלה את משרד המהנדסים של בעלה, עלתה לארץ מבולגריה בשנת 1940. אביה של רות, ויטל פרחי, נמנה עם מנהיגי קהילת פאזארדז'יק בבולגריה. היה בין מקימי בנק קופת עליה, בנק עולי בולגריה.

חי נשוי לאילנה, עולה ממקסיקו, אמנית השותפה בגלריה לציור ופיסול בהוד השרון, ואב לאיתי. מתגורר בתל אביב.

עיתונאי
מילדותו עסק חי בכתיבה עיתונאית: בין היתר היה "עיתונאי קטן" בעיתון הילדים "הארץ שלנו". באחת הכתבות הבולטות שלו שם כתב על הפקת התוכנית "חיים שכאלה" עם גולדה מאיר. היה כתב נוער בשבועון "מעריב לנוער", ו"מעריב שלי" לילדים, ובשליחותו נסע ב-1979 במשלחת כתבי הנוער למצרים, הרבה לפני שזו נפתחה לתיירות מישראל. היה עורך העיתון של הגימנסיה העברית הרצליה, כשיאיר לפיד שימש כסגנו, ועורך עיתון התלמידים של תל אביב-יפו. כיהן בצעירותו כסגן יו"ר מועצת התלמידים של תל אביב וכתב גם בשבועון "במחנה".

בשנים 1983–1989, לאחר שירותו הצבאי בחיל התותחנים, היה חי חבר מערכת "ידיעות אחרונות" וכתב במדור הספורט של העיתון. חי סיקר תחילה את הענפים האולימפיים עבור העיתון, ובשנת 1985 את המכביה ה-12. חודש לפני תחילת משחקי המכביה פרסם סיפור בלעדי, לפיו מארק ספיץ ידליק את הלפיד במכביה, כפי שאכן היה. בהמשך שימש סגן עורך תחום הכדורסל בעיתון. העורך היה רפאל נאה. בשנת 1987 נסע בשליחות העיתון לפיראוס, יוון, לסקר את אליפות אירופה בכדורסל. לצד עבודתו בתחום הכדורסל סיקר את משחקי הליגה הלאומית בכדורגל (בהיותה הליגה הראשונה), פעמים רבות את המשחק המרכזי, וניהל מדור כתבות פרופיל על ספורטאים במקומון "תל אביב" של ידיעות אחרונות, שיצא לאור באותה תקופה.

עורך דין
בשנת 1988 קיבל דן חי תואר ראשון במשפטים מאוניברסיטת תל אביב, והוא הוסמך לעריכת דין בשנת 1989. בשנות ה-90 ותחילת המאה ה-21 היה לאחד מעורכי הדין הבולטים בייצוג ספורטאים, וייצג שורה ארוכה של ספורטאים, רובם שחקני כדורגל. בין היתר ייצג את כל שחקני נבחרת הכדורגל הבוגרת של ישראל בפרשת נערות הליווי בשנת 1999, שבה הואשמו שחקני הנבחרת שהזמינו אל בית המלון שבו שהו נערות ליווי, לפני משחק ההצלבה ליורו 2000 מול נבחרת דנמרק. הפרשה הסתיימה בסגירת התיק המשמעתי נגד כל השחקנים.

בעקבות פרשת נערות הליווי, שבמרכזה עמדה שאלת פרטיותם של שחקני הנבחרת, פרסם חי בשנת 2006 את ספרו הראשון "ההגנה על הפרטיות בישראל". הספר יצא לאור בסמיכות להקמת הרשות להגנת הפרטיות (בשמה הקודם, רמו"ט) והביא לכך שחברות רבות במשק, שביקשו להיערך לקראת הרגולטור החדש, פנו אל חי לייעוץ וליווי משפטי בנושא. כך הפך תחום הפרטיות לעיסוקו המקצועי המרכזי של חי, ונכון לשנת 2025 הוא עומד בראש משרד של 20 עורכי דין שזהו תחום עיסוקו המרכזי.

 מחקר ואקדמיה 
בשנת 2020 השלים תואר שני מחקרי במשפט וטכנולוגיה בהצטיינות יתרה מאוניברסיטת רייכמן, ותואר שלישי בשנת 2023, גם הוא מאוניברסיטת רייכמן. עבודת הדוקטור של חי עוסקת ב"מידע האישי כקניין", ומבקשת לקבוע כי חלקים מן המידע האישי, מידע שמכונה על ידו בעבודת המחקר "מידע נצבר מאפיין", יכולים להוות קניין ובכך לצאת מתחומי הרגולציה של הפרטיות אל תחומי המשפט הקנייני. העבודה מבקשת לאפשר לגורמים המקדמים פיתוחים של בינה מלאכותית מבוססי מידע אישי לעשות שימוש חופשי יותר במידע.

בשנת 2016 החל חי ללמד בבית הספר למשפטים ע"ש שטריקס של המכללה למינהל בראשון לציון כמרצה בתחום הגנת הפרטיות, במסגרת הקורס "הפרטיות בעידן הדיגיטל", ובהמשך החל ללמד נושאי סייבר, מידע אישי ותקשורת, באוניברסיטת רייכמן ובמכללת נתניה.

בשנת 2021 הקים חי את "המכון הישראלי לחקר המידע" (Data Protection Institute), העוסק במחקר אקדמי בתחומי המידע האישי, העברת קורסים לממוני פרטיות (DPO), הן לפי הדין הישראלי והן לפי תקנות הגנת המידע האירופאיות (GDPR), ומתן שירות של ממונה פרטיות (DPO) במיקור חוץ לארגונים וחברות שונות במשק.

 פעילות ציבורית מקצועית 
בשנים 2007–2012 שימש חי חבר המועצה הציבורית להגנת הפרטיות במשרד המשפטים. בשנים 2010–2023 כיהן כחבר ועדת אנגלרד לבחינת השאלות הנוגעות לפרסום פרטים מזהים בפסקי דין והחלטות של בתי משפט. חי שימש יו"ר ועדת משפט וספורט של לשכת עורכי הדין – היה ממקימי הוועדה והיו"ר הראשון שלה בשנים 2003–2005. במסגרת פעילותו בוועדה זו פרסמה הוועדה בראשותו בספטמבר 2005 את דו"ח המלצות ועדת משפט וספורט של לשכת עורכי הדין לשינויים בחוק הספורט.

חי הוא מקים הוועדה להגנת הפרטיות בלשכת עורכי הדין בישראל ושימש היו"ר הראשון שלה בשנים 2024-2005. מתוקף תפקידו זה כיהן כנציג הלשכה בדיוני ועדות הכנסת בהליכי חקיקה. בין היתר ייצג את לשכת עורכי הדין בהליכי חקיקה בולטים, ובהם: תיקון מס' 9 לחוק הגנת הפרטיות - 2007; חוק סדר הדין הפלילי (סמכויות אכיפה – נתוני תקשורת), התשס"ח-2007; חוק התקשורת (בזק ושידורים) (תיקון מס' 40), התשס"ח-2008; תיקון מס' 11 לחוק הגנת הפרטיות - 2011; חוק נתוני אשראי, תשע"ו-2016; תקנות הגנת הפרטיות (אבטחת מידע), התשע"ז-2017 ותיקון 13 לחוק הגנת הפרטיות, שעבר בכנסת בחודש אוגוסט 2024.

מעבר לייצוג לשכת עורכי הדין בהליכי חקיקה, במסגרת כהונתו כיו"ר הוועדה להגנת הפרטיות בלשכת עורכי הדין, הוביל בשם הלשכה את הייצוג המשפטי בכמה הליכים: בשנת 2008 הגיש בשם לשכת עורכי הדין עתירה לבג"ץ נגד סעיפים בחוק נתוני תקשורת וייצג אותה (). בשנת 2013 הגיש באופן עצמאי עתירה לבג"ץ (), שהוגשה בעניין אי-מינוי ראש לרשות להגנת הפרטיות לאחר שראש הרשות סיים את תפקידו.

בשנים 2005–2010 כיהן חי כדיין בבית הדין המשמעתי הארצי של לשכת עורכי הדין. החל משנת 2024 משמש כדיין בבית הדין העליון של איגוד הטניס.

 פעילות ציבורית למען הקהילה 
דן חי היה פעיל מרכזי בארגון העולמי של "שולחן עגול" (Round Table), ארגון הפועל למען פיתוח יחסי אחווה ורעות בין אנשים צעירים באמצעות מקצועותיהם ועיסוקיהם השונים; פעילות למען הנזקק, למען הקהילה ולמען החברה; החדרת עקרונות וכללים מוסריים ונעלים בפעילות העסקית, המקצועית וביחסים שבין אדם לחברו ובינו לחברה; טיפוח האחריות הציבורית והנאמנות למדינה; פעילות למען קידום השלום, האחווה והידידות ביחסים הבינלאומיים.

בשנים 2005–2006 כיהן כיו"ר שולחן עגול מס' 5 של תל אביב-יפו; בשנים 2006–2007 כיהן כנשיא שולחן עגול ישראל, ובשנים 2007–2008 כקצין יחסי החוץ של שולחן עגול ישראל.
בתקופה זאת ייסד פעילות של הארגון בפנימיית נווה הדסה לטובת נוער במצוקה וייסד, יחד עם שולחן עגול אוסטריה, את פעילות "המסע לשלום", שבמסגרתו נסעו לאוסטריה קבוצה של נערים ונערות יהודים וקבוצה של נערים ונערות ערביים, אשר פגשו שם קבוצה של נערים ונערות אוסטרים שטיילו עימם יחד ברחבי המדינה. הפעילות יצרה יחסי חברות בין חברי המשלחת השונים.
בשנת 2008 נבחר חי על ידי ארגון שולחן עגול העולמי לפעיל השנה בארגון באזור אמריקה, אירופה וארצות הים התיכון.

 ספריו 
 "ההגנה על הפרטיות בישראל", 2006, בהוצאת מלגה הוצאה לאור בע"מ.
 "נתוני תקשורת בישראל", 2011, בהוצאת ויטל הוצאה לאור.
 "תורת המסר – בין דיוור ישיר לספאם", 2012, בהוצאת ויטל הוצאה לאור.
 "דיני המידע האישי: בין פרטיות לקניין", 2025, בהוצאת נבו הוצאה לאור.

 קישורים חיצוניים 




 הערות שוליים 

קטגוריה:עיתונאי ספורט ישראלים
קטגוריה:עורכי דין ישראלים
קטגוריה:פובליציסטים ישראלים
קטגוריה:בוגרי אוניברסיטת רייכמן
קטגוריה:בוגרי אוניברסיטת תל אביב: משפטים
קטגוריה:ישראלים שנולדו ב-1961